יאיר פלאי

יאיר פֶּלְאׅי (נולד ב-23 בפברואר 1980) הוא קצין בצה"ל בדרגת אלוף-משנה, המשמש מפקד חטיבת גולני. קודם לכן שימש מפקד חטיבת מנשה, מפקד גדוד גפן ומפקד גדוד 13.

ביוגרפיה 
פלאי נולד וגדל בקשת שברמת הגולן להוריו שהיו ממקימי המושב. אביו גלעד, נשפט במסגרת המחתרת היהודית, נידון למאסר, הביע חרטה על מעשיו וניחון לאחר ארבע וחצי שנים בידי נשיא המדינה, חיים הרצוג. סבו מתתיהו פלאי וסבתו שרה פלאי (לבית מלומד) היו מלוחמי אצ"ל ולח"י. אחיו עמישב, לוחם סיירת גבעתי, נפצע באורח קשה במהלך מבצע חומת מגן. דודו סרן ארנון פלאי נהרג במהלך שירות מילואים.

למד בישיבה תיכונית חיספין ובישיבת שבי חברון. התגייס לצה"ל במרץ 2000, ושובץ בגדוד 51 בחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. בעיצומו של קורס הקצינים החל מבצע חומת מגן בו השתתף כצוער בבה"ד 1. בסיום הקורס שב לגדוד 51 ומונה למפקד מחלקה, והשתתף בלחימה כנגד הטרור הפלסטיני באינתיפאדה השנייה. בהמשך שירת כסגן מפקד פלוגה בגדוד 51. בסיום התפקיד השתחרר מצה"ל. לאחר זמן מה שב לשירות קבע, ומונה למפקד פלוגת מסלול בגדוד 51. במלחמת לבנון השנייה הפלוגה בפיקודו תפסה קו הגנה בגבול הצפון, אך לא השתתפה בלחימה.

בהמשך מונה למפקד הפלוגה המסייעת בגדוד 51. ב-20 בדצמבר 2007, במהלך מבצע "צלול כיין" שביצע גדוד 51 במחנה הפליטים אל-מע'אזי ובין מטרותיו היה עצירת מבוקש, ארב כוח קטן מהפלוגה בפיקודו של פלאי במטע סמוך, כדי למנוע מתגבורת אויב לסכל את המעצר, שני מחבלים שהתקרבו למארב נורו ונהרגו, בהמשך הופיעה קבוצת מחבלים גדולה שפתחה לעברם בירי מנשק קל מלווה בזריקת רימונים, הוא הוביל את חייליו לחתירה למגע על אף מיעוטם המספרי, ובמכת האש חוסלו שני מחבלים נוספים. ב-27 באפריל 2008 קיבל על כך צל"ש ממפקד אוגדת עזה, משה תמיר. בשנת 2008 מונה למפקד פלגה ביחידת אגוז, והוביל אותה בין היתר במהלך מבצע עופרת יצוקה. בהמשך שירת כמפקד בית הספר להכשרות ביחידת אגוז. לאחר מכן מונה לקצין אג"ם של חטיבת גולני בין השנים 2014–2015, בין היתר בזמן מבצע צוק איתן. במהלך המבצע נפצע באורח קל באירוע בו נפגע מפקד החטיבה, רסאן עליאן.

בשנת 2015 הועלה לדרגת סא"ל ומונה למפקד גדוד 13, ושירת בתפקיד עד שנת 2017. בהמשך שימש כמפקד גדוד דקל בבה"ד 1 בין השנים 2017–2018. לאחר מכן מונה למפקד גדוד גפן, תפקיד אותו מילא בין השנים 2018–2019. ב-20 בנובמבר 2019 הועלה לדרגת אל"ם ומונה למפקד חטיבת מנשה, תפקיד בו שירת עד 17 באוגוסט 2021. לאחר מכן היה חניך במכללה לביטחון לאומי במחזור מ"ט (2021–2022). ב-18 ביולי 2022 מונה למפקד חטיבת גולני.

ב-17 ביולי 2023 הוחלט על העלאתו לדרגת תא"ל ומינויו למפקד אוגדת הבשן.

חיים אישיים 
פלאי מתגורר בקשת, נשוי לחוה, מורה במקצועה, בתו של הרב יעקב פייגנבוים וילידת קשת אף היא, ואב לשישה. בעל תואר ראשון במדעי המדינה מאוניברסיטת בר-אילן, ותואר שני בביטחון לאומי ואסטרטגיה מאוניברסיטת חיפה.

קישורים חיצוניים 

 תיאור צל"ש מפקד האוגדה שהוענק לסרן יאיר פלאי, כפי שהועלה ב"אתר הגבורה"

הערות שוליים 

מפקדי גדודים בחטיבת גולני
מפקדי גדוד דקל
מפקדי גדוד גפן
מפקדי חטיבת מנשה
מפקדי חטיבת גולני
אלופי-משנה בצה"ל
מעוטרי צל"ש מפקד אוגדה
בוגרי המכללה לביטחון לאומי
בוגרי ישיבה תיכונית חיספין
בוגרי ישיבת שבי חברון
בוגרי אוניברסיטת בר-אילן
בוגרי אוניברסיטת חיפה
משפחת סלומון (הראש"ז)
קשת: אישים
ישראלים שנולדו ב-1980